ስለ ኮሮና ያልሰማችው መርካቶ
  መርካቶ እንደወትሮው ሁሉ ሞቅ ደመቅ ብላለች። ከዕለት ጉርስ ፈላጊ ተባራሪ እስከ ሲራራ ነጋዴ ተሰይመዋል። ዛሬም በህዝብ ትርምስ ሰከንዶች፣ ደቂቃዎች፣ ስዓታትና ቀናት ይነጉዳሉ። ሰዎች ተቃቅፈው ይሄዳሉ። ተሰብስበው ያወራሉ። ቅርብ ለቅርብ ሆነው ዋጋ ይከራከራሉ። በመኪና እና በሰው በተጨናነቀው ጎዳና እየተጋፉ ይተላለፋሉ። ይጨባበጣሉ። እጃቸውን ከምላሳቸው እያነካኩ ብር ይቆጥራሉ፤ ይቀባበላሉ። የመርካቶ ደንበኞች ኮሮና ኢትዮጵያ መግባቱን ቢሰሙም አልሰሙም። ጥንቃቄ ወዲያ ያሉ ይመስላሉ።ኮሮና ቫይረስን ለመከላከል አካላዊ ርቀትን መጠበቅ ፣እጅን መታጠብ፣ ባልታጠበ እጅ ዓይን፣ አፍና አፍንጫን አለመነካካት፣ የፊት መሸፈኛ ማስክ ማድረግ፣ …የሚሉና ሌሎች የህክምና ባለሙያዎች ማስጠንቀቂያዎች ለእዚያ አካባቢ የሙዚቃ ያህል ነው። ዛሬም በመርካቶ ኮሮና ከመምጣቱ በፊት የነበረው ሂደት እንደቀጠለ ነው። ይሄ ያሳሰባቸው በጎ አድርጊዎች ደግሞ በመኪና ሆነው በድምጽ ማጉያ “ከኮሮና ቫይረስ ራሳችሁን ጠብቁ” ሲሉ ይወተውታሉ። የኮሮና ወረርሽኝ ስርጭት እየሰፋ ከሄደ መርካቶ የኮሮና ማሰራጫ ማዕከል እንደምትሆን እንቅስቃሴዋ ይናገራል። ለአዲስ አበባ ብቻ ሳይሆን ወደ የክልል አከፋፋይ እንደምትሆን አሁን የሚታየው ገጽታ ይመሰክራል።በቦታው ተገኝቼ ያነጋገርኳቸው ሰዎችም የነገሩኝ መንግሥት አስፈላጊውን የእርምት ዕርምጃ የማይወስድ ከሆነ መርካቶ ትልቅ የስጋት ቦታ ይሆናል ሲሉ ነው። የመርካቶ ነጋዴ የሆኑት አቶ መሀመድ ረሽድ፤ በመርካቶ ኮሮናን በመከላከል ከፍተኛ መዘናጋት ይታያል ይላሉ። የኮሮና ቫይረስ ኢትዮጵያ ገባ ተብሎ መጀመሪያ አካባቢ ሲነገር የመደናገጥና የመጠንቀቅ ዓይነት ምልከት ታይቶ ነበር። አሁን ግን ነጋዴውም ሆነ ሸማቹ ወደ ድሮው መመለሱን ይገልጻሉ። ይህም ቫይረሱን ከአዲስ አበባ በቀላሉ ወደ ክልሎች ሊያሰራጭ እንደሚችል ይናገራሉ። በመንግሥትና በበጎ አድራጊዎች በሽታውን ለመከላከል የሚያስችል የግንዛቤ ማስጨበጥ ሥራ ቢሠራም የባህሪ ለውጥ አልመጣም። በየቀኑ አዳዲስ ተጓዦች ስለሚመጡም ለውጥ ለማምጣት አስቸጋሪ መሆኑን በማንሳት መንግሥት ከማስተማር ጎን ለጎን አስገዳጅ ዕርምጃዎችንም መውሰድ እንደሚገባው ጠቁመዋል። በመርካቶ አውቶቡስ ተራ ወደ ደብረማርቆስ ለመሄድ አውቶቡስ ሲጠብቅ ያገኘነው ወጣት መኳንንት ቀለመወርቅ፤ ከአውቶቡስ ተራ ውጪ ያለው ከፍተኛ የህዝብ መጨናነቅና ገፊያ ለቫይረሱ ያጋልጣል የሚል ስጋት ደቅኖበታል። በአውቶቡስ ተራ ውስጥ ግን አካላዊ ርቀት እንዲጠበቅ የሚደረግ በመሆኑና የእጅ ንጽሕና መጠበቂያም ስለሚሰጥ ጥንቃቄው ጥሩ መሆኑን ያነሳል። በሽታውን ሙሉ ለሙሉ ለመከላከልም አሁንም የባህሪ ለውጥ ማምጣት የግድ መሆኑን ይናገራል። በስፍራው በመኪና ላይ በድምፅ ማጉያ የግንዛቤ ማስጨበጥ ሥራ ሲሠራ ያገኘሁት የኢትዮጵያ ስካውት ማህበር አባል ወጣት ብሩክ መሰለ፤ የግንዛቤ ማስጨበጫ ትምህርቱ ቢሰጥም የባህሪ ለውጥ በማምጣት ዙሪያ ብዙ እንደሚቀር ይገልጻል። የኮሮና ቫይረስ ስርጭትን እንደቀላል የመቁጠር ሁኔታ ይስተዋላል ብሏል። በፌዴራል ትራንስፖርት ባለስልጣን የአዲስ ከተማ አገር አቋራጭ መናኸሪያ ኃላፊ አቶ ደረጀ ሞገስ እንዳሉት፤ በሽታው በኢትዮጵያ ከተከሰተ በኋላ የተሳፋሪውን ቁጥር በግማሽ በመቀንስ፣ ወደ ውስጥ ሲገቡ ሙቀት በመለካት፣ እጃቸውን እንዲታጠቡ፤ ርቀታቸውን ጠብቀው አገልግሎት እንዲያገኙ የማድረግ ሥራ እየተሠራ ነው። ሆኖም ለ15 ቀናት መንገድ መዘጋቱና የፋሲካን በዓል ተከትሎ መምጣቱ ከፍተኛ መጨናነቅ መፍጠሩን ይናገራሉ። የቢሮውን ሥራ ሙሉ ለሙሉ አቁመው ተገልጋዮች እያስተናገዱ ሲሆን በግቢው ውስጥ ቫይረሱ እንዳይተላለፍ እያስተካከሉ ቢሆንም ከግቢው ውጪ ግን ስርዓት ለማስያዝ አስቸጋሪ መሆኑን ይናገራሉ። ከግቢው ውጪ ያለውን ትርምስ ለመቆጣጠር አስቸጋሪ ነው። ህብረተሰቡ ምክረ ሃሳቡን ተግባራዊ እያደረገ አይደለም። ህዝቡ መለወጥና እራሱን መጠበቅ ካልቻለ ለውጥ አይመጣም ሲሉ ገልጸዋል።
አዲስ ዘመን ሚያዝያ 18/2012
 አጎናፍር ገዛኽኝ